El Ple aprova per unanimitat obrir espais de debat en els mitjans de comunicació municipals
2025-07-24

En la sessió ordinària del mes de març del Ple Municipal, celebrada ahir (31-03-2015) va quedar aprovada, per unanimitat de tots els grups amb representació, una moció presentada pel grup Bloc- Coalició Compromís per a obrir espais de debat en els mitjans de comunicació públics locals.

Amb l’objectiu de “construir espais on generar debat, especialment en períodes electorals, on els diferents corrents polítics de Burjassot s’expressen i intercanvien opinions lliurement i que així arriben aquestes a tota la ciutadania”, la moció presentada pel Bloc- Coalició Compromís insta, en un primer acord a “ la creació d’aquests espais de debat, en tots els mitjans públics de comunicació local que disposa l’Ajuntament com, per exemple, Burjassot Ràdio o el canal municipal de Youtube”. Així mateix, s’acorda que “aquests espais siguen plurals, igualitaris, públics i on totes les forces polítiques de Burjassot tinguen cabuda”.